蒙示容齋詩輒爲五言仰續逸唱
作者：劉敞
朝代：宋

paragraphs: 達人與道運，投迹繫所逢。
在治信若鳯，處幽固猶龍。
外物紛屢變，中扃豁兼容。
乃知雲夢區，未足嬰其胸。
明公蹈康濟，茲世已陶鎔。
優游就偃息，暇豫奏時雍。
高齋危舍字，數畝環崇墉。
虛軒便炎夏，奥室宜隆冬。
采真混出處，造適觀羲農。
玩名肆獨樂，怙勢輕萬鍾。
越人起丹穴，子房去赤松。
材爲用見循，道以世難從。
古事何昭昭，斯民積顒顒。
獨應甘棠樹，方使來者封。